Flemming Møller Mortensen (S), 2024-04-02:
Mange tak, formand.
Ja, det var en lang titel.
Hver eneste gang jeg går ind ad døren til et apotek, tænker jeg umiddelbart: høj faglighed og professionalisme.
Og jeg bliver glad, fordi hjælpen til mig er nær.
Apotekerne spiller en helt central rolle i det nære sundhedsvæsen her i Danmark.
De løfter en lang række sundhedsopgaver.
Det gør de allerede, og der er andre muligheder på vej.
Dermed er de med til at aflaste vores øvrige sundhedsvæsen.
Derfor er det også helt afgørende, at vi politisk er med til at sikre og sætte gode og stabile rammer, også økonomisk, omkring apotekssektoren.
Det giver stabilitet og kontinuitet.
Vi lavede en lovændring tilbage i 2015.
Den resulterede heldigvis i, at der kom flere apoteker og filialer.
Der blev større geografisk spredning, også hjemme i mit lokalområde i Nordjylland.
Det udløste et nyt potentiale, og det bygger vi videre på nu.
Apotekerne vil reelt kunne aflaste andre dele af vores sundhedsvæsen, og det er rigtig vigtigt i den tid, vi er i nu, da vores sundhedsvæsen er presset på flere punkter.
Det ved alle vi, der sidder her i salen i dag, alle detaljer om.
For Socialdemokratiet er der to forhold, som er helt afgørende i forhold til det lovforslag, vi behandler.
Der er andre gode elementer i det, men der er to ting, der er helt afgørende for os.
For det første er det afgørende, at vi sikrer en økonomimodel med incitamenter, som reelt understøtter et stærkt fokus hos apotekerne på det sundhedsfaglige arbejde.
Det er for os at se deres kerneopgave; det er ikke salget af det, der hedder frihandelsvarer som barberblade og cremer.
For det andet er det vigtigt for os, at modellen skal understøtte fysisk tilgængelighed i hele Danmark.
For et apotek er ikke bare et sted, hvor man går ind og henter sin medicin – det er vigtigt nok – men det er også her, man kan få råd og vejledning; det er her, man kan få vaccinationer; det er her, man kan få rygestopvejledning og meget mere.
Og det skal kunne findes i alle hjørner af Danmark.
Som reglerne er i dag, betyder det faktisk, at der er en honorarstruktur, der grundlæggende gør, at apotekerne tjener færre penge på at sælge lægemidler, og dermed giver vi i virkeligheden apotekerne et incitament, der er forkert, når vi gerne vil have, at de skal fokusere på sundhed.
For de tjener rent faktisk flere penge på de omtalte frihandelsvarer frem for lægemidler, og det er selvsagt uhensigtsmæssigt.
Vi skal have styrke apotekernes rolle, og vi skal styrke det, at de er en vigtig del af vores sundhedsvæsen.
En anden meget central opgave, som jeg nævnte, er, at vi skal have apoteker i alle hjørner af Danmark.
I al den tid, hvor jeg har været med i sundhedspolitik, har det virkelig været en stor glæde at se, at antallet af filialer landet over har været stigende.
Det betyder jo, at rigtig mange danskere har fået en kortere vej, når de skal finde hen til apoteket.
Det nye tilskud, der ligger i lovforslaget her og nu, betyder, at apoteker i et område med et forsyningsmæssigt behov efter en konkret vurdering kan få tildelt et tilgængelighedstilskud, og dermed vil der være tale om, at der vil finde et tilskud sted for de apoteker, der ligger i områder, hvor de kun kan have en lav omsætning, men som har en vigtig placering.
Der er også andre vigtige elementer i lovforslaget her, bl.a. det med, at der bliver øget mulighed for at få vaccinationer på apotekerne.
Der bliver også indbygget en øget fleksibilitet i forhold til påbud om vagttjenester, og der bliver også tale om, at vi kommer til at beskytte navnet apotek på en anden måde, end vi gør i dag, sådan at andre dele af detailhandelen ikke ville kunne hedde noget, man kunne sige ville være misvisende, og som ikke ville være reelt vejledende i forhold til forbrugerne.
At vi får bygget øget fleksibilitet ind, får styrket det samlede sundhedsvæsen og får styrket kontinuiteten omkring apotekerne, er rigtig, rigtig godt.
Det er komplekst at lave nye styrings- og økonomimodeller for apotekerne, for det er ved gud en kompleks økonomi, de har, men jeg mener, at det er lykkedes rigtig godt her for sundhedsministeren.
Socialdemokratiet støtter naturligvis forslaget.
Tak, formand.